﻿ POLITICI SOCIALE ŞI FISCALE 1 POLITICI DE REFORMĂ ÎN DOMENIUL PENSIILOR IOAN MĂRGINEAN rin demersul de faţă, interesul nostru se îndreaptă spre analiza, fie şi succintă, a sistemelor de pensii, cu modalităţile lor de organizare şi consecinţele pentru realizarea obiectivului (furnizarea P de venituri populaţiei după retragerea din activitate), formulând unele propuneri de continuare a reformei în domeniul pensiilor din România. PRELIMINARII Atenţia acordată pensiilor şi sistemelor de pensii se datorează volumului mare al resurselor materiale antrenate, numărului mare de persoane implicate în aceste sisteme, care sunt fie în perioadele de constituire a drepturilor de pensie (contracte de muncă, de asigurări, alte situaţii premergătoare statutului de pensionar), fie beneficiari de pensie. Într-adevăr, domeniul despre care discutăm are o relevanţă deosebită pentru viaţa oamenilor, şi de aceea se află pe agenda publică, fiind necesare corecţii instituţionale şi individuale, diferenţiate în funcţie de natura sistemelor de pensii. Să consemnăm, pentru început, faptul că pensiile sunt o anumită sumă monetară (un produs financiar), iar obţinerea acesteia şi plata către beneficiari (pensionari) impune organizarea unui sistem specific care să permită procurarea. Experienţa istorică a societăţii omeneşti, cu precădere din secolele XIX şi XX, arată că, de fapt, s-au pus în funcţiune sisteme multiple de pensii, iar acestea se diferenţiază după o serie de elemente, cum ar fi: definirea drepturilor de pensie, constituirea resurselor, organizarea şi managementul sistemului, cuantumul pensiilor etc. De asemenea, s-a dovedit că sistemele de pensii au eficacitate diferită în realizarea obiectivului, iar această eficacitate depinde atât de caracteristicile lor interne, cât şi de cele ale mediului social, economic şi demografic în care funcţionează. În acelaşi timp, la unele sisteme de pensii factorul politic poate avea influenţe hotărâtoare, prin deciziile adoptate nu numai în iniţiere, dar şi în modul de organizare şi funcţionare. În unele cazuri, influenţa politică este benefică, în altele însă nu, sau chiar produce daune importante, mai ales dacă în locul fundamentării tehnice, deciziile respective sunt luate pe criterii ideologice. În fapt, nu cred că un anumit sistem de pensii ar fi net superior celorlalte. Mai degrabă 1 Anumite părţi din acest text au fost elaborate într-o primă formă pentru Fundaţia Friedrich Ebert din România. CALITATEA VIEŢII, XVIII, nr. 3–4, 2007, p. 321–338 322 IOAN MĂRGINEAN 2 avem de-a face cu un grad mai mare de adecvare a unuia dintre ele la condiţiile structurale existente la un moment dat în societate, numai că aceste condiţii se află în continuă schimbare, deci şi gradul de adecvare a sistemelor se modifică. De aici rezultă o recomandare de principiu, şi anume, că este de dorit ca în societate să funcţioneze mai multe sisteme de pensii bine organizate şi performante, în raport cu obiectivul ce le revine: o structură multipilon, de sisteme publice şi private, organizate în flux şi prin fonduri de acumulare. Pe această direcţie se înscriu multe din acţiunile de reformă adoptate în diverse ţări în ultima perioadă, de 2–3 decenii, caracterizată, dealtfel, şi de modificări mai diverse şi, totodată, mai rapide ale condiţiilor structurale din societate. Din păcate, nu sunt foarte multe opţiuni disponibile pentru reformarea sistemelor de pensii, deoarece ele creează intercondiţionări în timp, pe parcursul mai multor generaţii: plata, respectiv drepturile de pensie/ obligaţiile actuale s-au constituit când beneficiarii lor erau în activitate, iar pentru generaţia activă din prezent se creează obligaţii/ drepturi pentru viitoarea perioadă. În acelaşi timp, aceste reforme sunt obiect al unor dispute politico-ideologice şi sociale între partizanii diferitelor sisteme de pensii. PENSIA ŞI INSTITUIREA DREPTULUI LA PENSIE Aşa cum menţionam, „pensia” este o sumă monetară (produs financiar) destinată să înlocuiască (să menţină), continuu, în condiţii contractuale, veniturile din muncă la încetarea activităţii fie din cauza vârstei înaintate (pensie de retragere/ de bătrâneţe), fie din cauza pierderii totale sau parţiale a capacităţii de muncă (pensie de invaliditate). Relaţiile contractuale se stabilesc între stat sau diverse organizaţii, pe de o parte, furnizori ai pensiilor şi beneficiarii de pensie, pe de altă parte. Aceste relaţii contractuale reprezintă fie un aranjament prealabil de angajare (parte a contractului de muncă, de misiune etc.), fie de asigurare între furnizorul de pensii şi beneficiarii acestora – viitorii pensionari. De regulă, drepturile de pensie ale titularului se transmit, la decesul acestuia, asupra persoanelor aflate în întreţinere: descendenţi minori, adulţi fără venituri aflaţi în întreţinerea titularului 2 de pensie – părinţi, soţ/soţie etc. (pensie de urmaş) . Prin natura lor, de plăţi sistematice pe întreaga durată a vieţii post retragere, pensiile se diferenţiază ca sursă de venit, în primul rând de veniturile din muncă, pe care le şi înlocuiesc, dar se diferenţiază şi de alte venituri obţinute direct de către o persoană, cum ar fi cele din proprietăţi, dobânzi bancare, investiţii, respectiv primite prin transferuri băneşti de tipul asistenţei sociale (alocaţii, ajutoare), sau donaţii, moşteniri, precum şi de diverse beneficii temporare legate de muncă, din perioada vieţii active (indemnizaţii pentru concediu de odihnă sau de boală, de şomaj). 2 Denumirea de „pensie” se atribuie şi pentru suma monetară pe care o persoană o plăteşte unei alte persoane căreia i-a cauzat o vătămare corporală gravă, cu pierderea capacităţii de muncă (pensie de întreţinere), respectiv suma monetară plătită de o persoană membrilor săi de familie aflaţi în întreţinerea sa, dacă se separă de aceştia (pensie alimentară). 3 POLITICI DE REFORMĂ ÎN DOMENIUL PENSIILOR 323 Pe de altă parte, este de consemnat şi faptul că, chiar dacă pensiile înlocuiesc veniturile din muncă la împlinirea vârstei de retragere, nu trebuie pus semnul egalităţii între beneficiarul de pensie, pensionarul adică, şi persoana inactivă. În realitate, pensia de retragere se obţine la vârste la care multe persoane mai au capacitate de muncă (fie ea şi diminuată), iar unele dintre ele chiar îşi continuă activitatea fie ca salariat, fie ca lucrător pe cont propriu, respectiv întreprinzător. În condiţiile sporirii substanţiale a duratei vieţii, comparativ cu generaţiile anterioare, şi având în vedere importanţa activităţii de-a lungul întregii vieţi, este de recomandat adoptarea unor comportamente active şi la vârste mai înaintate, inclusiv prin desfăşurarea unei activităţi de tip ocupaţional, aducătoare de venit, ceea ce contribuie şi la îmbunătăţirea standardului economic al celor în cauză. Prelungirea duratei vârstei active a atras, de altfel, şi extinderea limitei de vârstă care îndreptăţeşte la pensie, sau, pur şi simplu, eliminarea ei, luându-se în considerare numai durata relaţiilor contractuale legate de pensie, cu menţinerea la parametri optimi a capacităţii de muncă. Oricum, nu este de aşteptat ca pensia de retragere să se atribuie doar la epuizarea capacităţii de muncă a persoanei. Cât priveşte dreptul de pensie, acesta se poate dobândi ca beneficiu al muncii (ca pensii ocupaţionale) sau prin sisteme de asigurări (pensii de asigurări publice şi/sau private), dar el poate să fie şi atribuit pentru servicii excepţionale aduse societăţii (pensii de recunoştinţă, de merit). De asemenea, în unele societăţi se atribuie pensii persoanelor foarte în vârstă fără surse de venit sau cu venituri insuficiente (pensie socială/ de senectute), scutindu-le, astfel, să solicite mereu ajutoare de asistenţă socială, care, de regulă, se acordă pe perioade limitate de timp. Istoric, pensiile atribuite împreună cu cele dobândite ca beneficiu al muncii le-au devansat pe cele dobândite prin asigurări, fie că este vorba despre pensiile de recunoştinţă pentru merite deosebite (veterani de război, respectiv pentru invalizi, orfani, văduve de război), fie despre pensiile ocupaţionale, acordate ca beneficii ale muncii/ activităţii, atât de către stat, militarilor şi funcţionarilor publici, eventual lucrătorilor din sectoare economice de mare importanţă (minerit, căi ferate etc.), cât şi de către companiile private foştilor lor salariaţi. Acest proces a avut loc şi în România, Regulamentele Organice prevăzând pensiile de mulţumire din partea statului pentru funcţionarii publici. Devansarea istorică a pensiilor de asigurări de către alte aranjamente nu este pur şi simplu o întâmplare. În condiţiile în care asigurările ca atare funcţionau în diferite domenii încă din Antichitate (grecii antici foloseau un sistem de asigurare a mărfurilor transportate pe mare, pentru eventualele pierderi intervenite în timpul transportului), întârzierea introducerii sistemului asigurărilor în domeniul social, şi deci şi al pensiilor, se datorează faptului că el nu prezintă întru totul caracteristicile specifice unui sistem de asigurări (Mărginean, 1995). Să urmărim, mai exact, despre ce este vorba în cazul pensiilor. Am constatat deja faptul că pensiile sunt un înlocuitor al venitului obţinut din muncă şi au rolul de a întreţine standardul de viaţă al persoanei după retragerea din activitate, pe când asigurarea se încheie pentru un anumit risc, iar produsul acesteia este o despăgubire pentru pierderea 324 IOAN MĂRGINEAN 4 suferită, în cazul producerii fenomenului asigurat. Pentru a atrage clienţii, despăgubirile acordate prin asigurări, chiar dacă nu acoperă pierderea suferită, trebuie să fie superioare preţului de cumpărare al asigurării. Prin urmare, asigurările devin viabile dacă riscurile asigurate se produc în realitate doar pentru o parte din asiguraţi şi se cunoaşte care este probabilitatea de apariţie a lor, iar aceasta reprezintă fundamentul calculului actuarial. Utilizând principiul solidarităţii între participanţii la asigurări, se poate determina cuantumul despăgubirilor, la un anumit nivel al primei de asigurare, iar activitatea poate să fie organizată, urmând ca rezultatele ei să acopere costul administrării, cuantumul despăgubirilor plătite şi, eventual, să realizeze un profit. Deoarece probabilitatea producerii riscurilor este diferită, atunci şi asigurarea se realizează, de regulă, diferenţiat pe riscuri, adresându-se unei game variate de astfel de riscuri, de la evenimente care produc pagube asupra bunurilor: clădiri, mărfuri, automobile, animale, recolte (incendii, cutremure, inundaţii, accidente de circulaţie etc.), la pagubele pricinuite de diverse accidentări suferite de către o persoană, inclusiv prin deces. Plata despăgubirii se face numai dacă riscul asigurat s-a produs. Cât priveşte durata asigurărilor, aceasta poate fi limitată la durata unei acţiuni, sau se poate întinde pe perioade variate de timp, dar care sunt clar delimitate şi cu contribuţii periodice, respectiv cu posibilitatea reînnoirii asigurării. În acest fel, asigurările pot deveni un tip de activitate economică, având parametri determinaţi la un nivel acceptabil, pentru a se realiza un plan de afaceri. Dacă asiguratorul ar avea tendinţa să crească preţul asigurării şi/sau să micşoreze cuantumul despăgubirii, pentru a-şi mări veniturile proprii, concurenţa pe piaţă, dacă ea există, îl va determina să adopte un comportament economic preventiv, care să îi permită rămânerea în activitate. Întrucât există şi riscurile eşecului economic şi ale erorilor de management, s-au pus în funcţiune proceduri de asigurare a asiguratorului, ceea ce măreşte siguranţa efectuării plăţilor de despăgubire pentru daunele asigurate. Pentru un risc asigurat şi o despăgubire prestabilită, costul asigurării, pe un anumit interval de timp, este acelaşi pentru toţi asiguraţii. Problema pe care o punem aici în discuţie se referă însă la compatibilitatea de principiu dintre pensie, cu rolul de menţinere a standardului de viaţă, şi asigurări. Mai exact, cum au devenit posibile diversele aranjamente publice şi private de asigurări de pensii. Din această perspectivă constatăm că în sistemele de asigurări se produce o relativizare a funcţiei pensiei. Din sursă de venit pentru înlocuirea venitului din muncă şi întreţinerea standardului de viaţă, pensia devine, în cazul asigurărilor, un fel de despăgubire pentru pierderea venitului din muncă, un beneficiu de protecţie socială, în cazul sistemelor publice de asigurări de pensii, sau reprezintă rezultatul unor modalităţi de economisire din timpul vieţii active şi încasată după un anumit număr de ani de participare în aceste sisteme (publice sau private). Elementul fundamental care arată că pensia nu este un produs pur de asigurare se referă la faptul că, în timp ce produsul asigurării este despăgubirea în cuantum fix, plătită o singură dată asiguratului, în cazul producerii fenomenului asigurat, pensia trebuie să asigure venitul în mod continuu, tuturor persoanelor ce se asigură şi pe parcursul întregii perioade de supravieţuire a beneficiarilor de 5 POLITICI DE REFORMĂ ÎN DOMENIUL PENSIILOR 325 pensie, cu atât mai mult când aceştia nu mai au alte surse de venit, deci pensia reprezintă o protecţie socială. În al doilea rând, am în vedere baza actuarială necesară pentru calculul pensiilor. Din acest punct de vedere, avem de-a face cu o foarte slabă întemeiere actuarială pentru estimarea evoluţiilor din domeniul asigurat, încât ne putem întreba dacă chiar poate fi un reper cât de cât adecvat cu referire la pensii: determinarea probabilităţii de apariţie a nevoii de pensie, durata de plată şi cuantumul necesar al acesteia. În fapt, nevoia de pensie se apropie de probabilitatea teoretică maximă, adică de 1, mai ales dacă avem în vedere nu numai pensia de retragere, dar şi cele de invaliditate şi de urmaş. Pe acest considerent, cuantumul pensiei nu poate să fie mai mare decât costul asigurării. În plus, în ultimii 100 de ani a crescut simţitor durata vieţii şi este de aşteptat să mai crească, mai ales în ţări ca România, unde, deocamdată, durata vieţii este mult inferioară celei din ţările dezvoltate (80–85 ani), fiind de 71 ani (de 1,5 ori mai mare decât cea înregistrată în 1932, când era de numai 42 ani, dar în ultimii 30 de ani valoarea respectivă a crescut cu numai un an). Într-adevăr, cum s-ar putea calcula cu exactitate numărul anilor de viaţă, pentru fiecare persoană în parte, ca beneficiar de pensie, cum să se calculeze nivelul pensiei raportat la costul vieţii din perioada de supravieţuire, dacă între momentul intrării în sistemul de asigurare de pensii şi cel al ieşirii prin deces, intervalul de timp este de ordinul a 5 până la 8 decenii. Trebuie precizat însă că exerciţiul calculului actuarial se face întotdeauna din perspectiva organizatorului sistemului. Atunci când baza de calcul este extrem de volatilă, organizatorul îşi va lua foarte multe măsuri de precauţie; în cazul pensiei, va afecta cuantumul şi/sau durata de acordare a acesteia. Prin urmare, chiar dacă expresia „calcul actuarial” este invocată şi în domeniul asigurărilor de pensii (cum ar putea fi altfel, din moment ce acesta este principalul ordonator al unui sistem puternic de asigurări?!), în domeniul social, inclusiv în cel al pensiilor, se analizează diverse variabile ale sistemului, încercând să se estimeze evoluţiile lor şi să se adopte, astfel, diverse măsuri de răspuns ale sistemelor de asigurări. În acest demers, estimările pot subevalua parametrii evoluţiilor, caz în care se creează dezechilibre şi incapacitate de plată, fiind necesare corecţii pe parcurs, dar se poate ca estimările să supraevualueze parametrii respectivi, iar acţiunile întreprinse pe această bază (mărirea contribuţiilor, micşorarea pensiilor, sporirea limitei standard a vârstei de pensionare şi sporirea numărului anilor obligatorii de contribuţie etc.) se soldează cu pierderi pentru beneficiarii de pensii şi cu câştiguri neîntemeiate pentru asiguratori. O primă apropiere a asigurărilor de domeniul pensiilor se face prin asigurările de viaţă. De această dată există o bază actuarială: probabilitatea de deces a unei cohorte într-un anumit interval de timp, iar asigurările pot produce un ajutor de deces, dar plata se poate face şi înainte, la un anumit moment fixat în timp, după intervale de 10–30 ani de contribuţie, iar această plată, eventual prin mai multe plăţi succesive, este prezentată a fi o pensie, respectiv o pensie viageră în sumă fixă. 326 IOAN MĂRGINEAN 6 În acest fel, noţiunea de relaţie contractuală, în cazul asigurărilor din domeniul social, se relativizează. Ea stabileşte doar un drept de asigurări, nu însă şi nivelul beneficiilor, atâta timp cât nu se cunosc cu anticipaţie „pagubele” asigurate. Nu este, deci, de mirare că, deşi îndeplinesc un rol social important, asigurările din domeniul social nu sunt deosebit de atractive. Drept urmare, adesea, asigurările din domeniul social sunt impuse de către autorităţile statului, cu precădere în sistemele publice, dar şi în unele sisteme private, iar întemeierea reală a acestei impuneri constă în evitarea ca o parte însemnată din populaţia vârstnică să devină clientă a serviciilor şi prestaţiilor băneşti de asistenţă socială. Dincolo de faptul că opţiunea între asigurările publice şi cele private reprezintă ea însăşi un obiect de dispută, este de luat în considerare, mai întâi, capacitatea lor de răspuns diferită, în funcţie de natura produsului. Aşa de exemplu, pentru domeniile în care probabilitatea de producere a riscului asigurat are variaţii mari în timp, cum este cel al şomajului, până în prezent s-au organizat doar asigurări sociale (publice) nu şi private, după cum asigurările pe bază de fond de acumulare se adecvează mai bine la asigurările private. Referindu-ne doar la asigurările de pensii, consemnăm că ele au fost adaptate la specificul domeniului şi s-au introdus modificări importante pentru a putea funcţiona: luarea în considerare a unor perioade cât mai lungi de contribuţie la sistemele de asigurări, pentru a le depăşi cu mult pe cele de beneficiere de pensie (contribuţii cu durată minimă de 25–35 ani, faţă de perioada medie de supravieţuire ca beneficiari de pensie de circa 10–15 ani); contribuţii diferenţiate şi mărirea cuantumului contribuţiilor, eventual suportarea lor atât de către angajator cât şi de către angajat; apelul la solidaritatea intergeneraţională şi obţinerea unui raport favorabil între numărul de contributori şi cel de beneficiari, creşterea gradului de acoperire; apelul la solidaritatea intrageneraţională fie prin nivel fix al pensiei, indiferent de mărimea contribuţiei, sau cote diferenţiate de înlocuire a venitului din muncă; constituirea mai multor sisteme de pensii publice şi private (sisteme multipilon); sporirea valorii contribuţiilor pe calea acumulărilor prin investiţii etc. De reţinut şi faptul că, de regulă, performanţa sistemelor de pensii este mai bună la începutul perioadei, până la maturizare, pentru că obligaţiile de plată sunt mai mici. Prin trecerea timpului, încep să apară dificultăţi post maturizare, de performare. Adesea apare şi necesitatea intervenţiei statului pentru a menţine un nivel acceptabil de înlocuire a venitului din muncă prin pensie, fie prin subvenţii ale sistemului de la bugetul public, fie prin completarea pensiilor mici prin transferuri de asistenţă socială, mai ales dacă acestea constituie surse de venit pentru familii cu mulţi membri în întreţinerea titularului de pensie. Cu atât mai mult este necesară intervenţia statului pentru a preîntâmpina dispariţia sistemelor de pensii impuse chiar de el şi care au creat obligaţii de plată, eventual pentru a prelua plata acestor obligaţii. De altfel, în multe ţări este prevăzută intervenţia 7 POLITICI DE REFORMĂ ÎN DOMENIUL PENSIILOR 327 statului pentru susţinerea financiară a sistemelor publice de asigurări şi aceasta din acelaşi motiv menţionat anterior, şi anume prevenirea ca beneficiarii de pensii să devină asistaţi social. În acelaşi timp, interferenţa buget public – asigurări de pensii poate fi foarte strânsă dacă este un buget unic, sau numai de completare a veniturilor asiguraţilor în caz de nevoie, sau pur şi simplu de intervenţie de suport pentru persoanele neacoperite prin sisteme de asigurări. CARACTERISTICILE SISTEMULUI DE PENSII. ROMÂNIA ŞI UE Analiza sistemelor de pensii este realizată pornind de la specificitatea elementelor componente care fac posibile pensiile. Am prezentat anterior modalităţile de întemeiere a dreptului la pensie. În continuare, atenţia se va opri asupra obţinerii resurselor necesare plăţii pensiilor, în sistemele (planurile, schemele, pilonii) formale (reglementate) de pensii. Demersul nostru se concentrează pe atingerea de către un sistem sau altul de pensii a obiectivului pentru care sunt create şi care le şi îndreptăţeşte denumirea, aceea de a furniza pensii, adică venituri pentru persoanele retrase din activitate. De altfel, este incert faptul dacă prin sistemele de pensii s-ar putea răspunde şi la obiectivul creşterii economice, fără a fi afectat însuşi nivelul pensiilor. Cu toate acestea, Banca Mondială, de exemplu, prin programele de asistenţă financiară acordate multor ţări, după anul 1980, pentru dezvoltarea/ reforma sistemelor de pensii, şi-a propus un astfel de obiectiv (Averting the Old Crisis. Policy to Protect Old and Promote Growth, 1994). În acord cu poziţia amintită, prin sistemele de pensii ar trebui să se urmărească atât furnizarea de venituri persoanelor în vârstă cât şi creşterea economică. În realitate, suntem, din păcate, departe de a se fi descoperit formula magică în legătură cu sistemele de pensii, şi cu atât mai puţin prin acest aşa-zis dublu obiectiv (criteriu). Prin încercarea de combinare a acestor două criterii, se poate adopta soluţia în care, prin pensii, se plăteşte costul creşterii economice (trade off): se sacrifică pensiile pentru a se obţine creşterea economică. De altfel, într-un studiu recent de evaluare independentă a proiectelor de asistenţă financiară ale Băncii Mondiale în domeniul pensiilor se arată că aşteptările de creştere economică în ţările asistate pentru reforma pensiilor nu se confirmă. În consecinţă, se recomandă ca în fixarea obiectivelor de acordare a asistenţei financiare respective să nu se mai menţioneze şi obţinerea creşterii economice, şi astfel să nu se mai promită ţărilor cliente că vor obţine aşa ceva reformând sistemul de pensii. (Pension Reform and Development of Pension Systems. An evaluation of World Bank Assistence, 2006). În ceea ce priveşte constituirea resurselor financiare pentru pensii, acestea pot proveni exclusiv de la bugetul public, exclusiv din asigurări şi economisire, respectiv din combinări ale acestor surse. În abordările sale, Banca Mondială evidenţiază trei modalităţi de finanţare după care se clasifică sistemele de pensii: pilonul I este alcătuit din sistemul public , al II-lea din asigurările obligatorii 328 IOAN MĂRGINEAN 8 administrate privat (personale şi /sau ocupaţionale), iar cel de-al III-lea se referă la economisirea voluntară (la rândul ei, tot personală şi/sau ocupaţională). Reţeta de succes în domeniul pensiilor este dată de combinarea celor trei piloni (pillars). Pentru a nu pune în pericol creşterea economică, Banca Mondială consideră că sistemul public de pensii, cu participare obligatorie a salariaţilor, de tip redistributiv, ar trebui să furnizeze pensii relativ mici (nivelul acestora se stabileşte prin testarea mijloacelor, sau ca sumă fixă – flat rate – situată deasupra pragului sărăciei). Pilonul de bază al sistemului de pensii este economisirea prin asigurările private obligatorii, cu fond de acumulare. La rândul lor, economisirile voluntare tot prin fonduri de acumulare întregesc sistemul multipilon de pensii pentru bătrâneţe. Fără a subestima importanţa unui astfel de aranjament, sistemele de pensii, fie ele publice sau private, ar trebui să fie axate pe furnizarea de venituri pensionarilor, criteriul de evaluare fiind performanţa în atingerea acestui obiectiv în condiţii de sustenabilitate economică. Practic, nu există cel mai bun sistem de pensii, fiecare are puncte tari şi puncte slabe, pot exista combinări mai reuşite sau mai puţin reuşite, în condiţiile specifice. Tocmai aceste aspecte sunt avute în vedere într-un studiu recent elaborat sub egida Comisiei Europene (Adequate and Sustainable Pensions. Syntesis Report, 2006). În modelul social european, sistemul public de pensii nu este unul marginal, dimpotrivă acesta este şi va rămâne componenta de bază şi pe viitor în protecţia vârstnicilor. Însăşi clasificarea sistemelor de pensii diferă de cea utilizată de Banca Mondială: în pilonul I sunt grupate componentele sistemului de bază, obligatorii, publice sau private; pilonul II realizează o protecţie suplimentară, prin pensii ocupaţionale, obligatorii sau voluntare; pilonul III cuprinde planurile individuale de pensii (asigurări/ economisire). Într-adevăr, statele membre UE au introdus pilonii II şi III de asigurări ocupaţionale prin acumulare, administrate de către companii sau de către fonduri colective administrate privat, respectiv planuri individuale de economisire. Acoperirea cu astfel de scheme de asigurări ocupaţionale şi personale porneşte de la 8–10% din participanţii la asigurările publice (Italia, Franţa) până la 90% (Suedia). În evaluarea diferitelor planuri de pensii trebuie ţinut cont şi de constatarea a ceea ce se întâmplă în practică, ori s-a observat că suma economisită de către populaţie este relativ constantă, într-o anumită perioada. Dacă se impune un anumit sistem de economisire, atunci vor scădea sumele economisite pe alte căi (Atkinson, Rein, 1974). Prin urmare, nu ar trebui să se lege creşterea economică de modalităţile specifice de alcătuire a sistemelor de pensie, de existenţa sau nu a fondurilor de acumulare, chiar dacă ele constituie surse importante pentru investiţii. De altfel, cea mai mare parte a fondurilor de pensii este plasată, pentru a se evita riscul investiţional, în titluri de stat, deci în datoria publică. Într-adevăr, este de aşteptat ca managementul fondurilor private de pensii să fie unul prudenţial, să evite, astfel, eşecul, dar vor rezulta şi acumulări relativ mici ale contribuţiilor la sistem. Sesizarea diferenţelor de abordare a reformei pensiilor de către Banca Mondială şi UE este importantă pentru noi, deoarece în tratamentul aplicat 9 POLITICI DE REFORMĂ ÎN DOMENIUL PENSIILOR 329 pensiilor publice şi proiectarea pensiilor private obligatorii s-a urmat politica Băncii Mondiale (susţinută şi de Fondul Monetar Internaţional, în ceea ce priveşte nivelul scăzut al veniturilor, în general, deci şi al pensiilor, ca modalitate de control a inflaţiei prin reducerea consumului). Evident, nu numai România a suferit o astfel de influenţă, ci şi alte foste ţări socialiste europene. De notat că diferenţele semnalate aici între UE şi Banca Mondială nu sunt atât disputate direct, ci mai degrabă prin ignorarea reciprocă a proiectelor fiecăreia dintre părţi, inclusiv la nivelul bibliografiei utilizate în studiile elaborate. Astfel, în studiile Băncii Mondiale, schemele publice de pensii sunt considerate a fi neadecvate, greu de reformat şi reprezintă un blocaj al creşterii economice şi se recomandă guvernelor din ţările asistate să nu repete „greşelile costisitoare ale ţărilor industrializate” (Averting, ... p. XIII şi pe coperta a IV-a a volumului). Pe de altă parte, în UE se urmăreşte ca reforma sistemului de pensii să nu se facă în detrimentul beneficiarilor actuali, deci nu prin diminuarea rolului sistemului public, care este cel mai răspândit şi va rămâne principalul sistem, dar care, totuşi, nu reprezintă singura soluţie. Prin măsuri de reformă, care ar putea implica şi reduceri ale cuantumurilor pensiilor publice (foarte generoase, de altfel, în unele ţări), să se ajungă la o balanţă intergeneraţională echitabilă, un nivel satisfăcător al pensiilor, sustenabilitate şi modernitate (Adequate ...). Prin urmare, un pensionar poate avea o singură pensie sau mai multe, cu finanţare dintr-o singură sursă sau din mai multe astfel de surse. Teoretic, cu cât se multiplică sursele de pensii, cu atât ar fi de aşteptat să crească şansa acoperiri în mai mare măsură a cerinţelor unui standard de viaţă acceptabil. Acest fapt nu se întâmplă însă automat, dacă cuantumul pensiilor este mic din fiecare sursă, s-ar putea ca pe total să nu se atingă nivelul optim al resurselor financiare. Situaţiile cele mai proaste, deloc improbabile, ar fi acelea prin care, deşi sunt mai multe surse de pensii şi mai multe tipuri de pensii, să nu se reuşească să se obţină acoperirea populaţiei-ţintă şi/sau să se furnizeze un cuantum însumat al pensiilor care le-ar fi fost asigurat de un singur sistem/o singură pensie. Normal ar fi să se urmărească obţinerea de performanţe înalte de furnizare de venituri beneficiarilor, în cadrul fiecărui sistem/sursă/pensie. Dacă două sau mai multe sisteme nu depăşesc performanţa cumulată ce s-ar obţine printr-unul singur, introducerea lor nu se justifică, având în vedere şi faptul că aceasta ar implica şi un nivel mai înalt al costurilor de administrare, comparativ cu funcţionarea unuia singur. a. Finanţarea sistemului de pensii exclusiv de la bugetul public este cvasigenerală ca răspândire; ea se întâlneşte, cu întinderi diferite, în toate ţările UE, fie că este vorba de pensiile de asistenţă socială (de ajutor social pentru vârstnici sau generale, de venit minim garantat), de pensiile de merit/ recompensă, de cele ocupaţionale (beneficiu al muncii) pentru salariaţii din sectorul public, fie chiar de principalul sistem de pensii publice, cum este cel din Danemarca, în care pensia de bază, tip flat-rate se acordă în virtutea cetăţeniei persoanelor vârstnice (începând cu vârsta de 65 ani, pentru cei care au cetăţenia statului de minim 40 de ani). O situaţie aparte se întâlneşte şi în Marea Britanie, unde, deşi formal se plăteşte o 330 IOAN MĂRGINEAN 10 contribuţie de asigurări sociale de către salariaţi, această contribuţie este înglobată la bugetul public, iar pensiile plătite sunt tot de tip flat-rate. Avantajul finanţării totale (sau parţiale) ale sistemelor de pensii de la bugetul public este acela că pot fi utilizate şi resurse suplimentare celor care provin din impozitarea veniturilor din muncă: impozite pe proprietăţi, taxe pe consum, accize etc. Pericolul care poate apărea priveşte îndatorarea publică puternică pentru plata acestor pensii, astfel fiind necesară reducerea cuantumului plătit beneficiarilor. Criterii adecvate de acordare şi un bun management previn apariţia unor astfel de situaţii nedorite, aşa cum o arată şi practica ţărilor nominalizate puţin mai sus. De altfel, atât Marea Britanie cât şi Danemarca au introdus şi o componentă de pensie de asigurări sociale (pensie publică suplimentară), aşa cum au procedat şi alte ţări cu pensia suplimentară faţă de schema asigurărilor sociale, la care ne vom referi ulterior. Şi în România finanţarea de pensii exclusiv de la bugetul public constituie o practică, şi ea a devenit una importantă din 2005, când s-a preluat plata pensiilor pentru foştii membri CAP (acest sistem rămânând fără resurse după desfiinţarea CAP-urilor şi fiind, actualmente, în lichidare). În prezent sunt cuprinşi în sistemul respectiv circa 1 milion de pensionari, după ce s-au înregistrat un maxim de 1,6 milioane pensionari. Prin preluarea pensiilor pentru agricultori la bugetul public, o pensie care a fost iniţial de asigurări sociale a fost transformată, practic, într-o pensie socială (o pensie de venit minim garantat, având în vedere nivelul extrem de scăzut al acestora – valoare medie de 113 lei, în iunie 2006). Totodată, se mai finanţează şi pensiile de ajutor social, dar şi ele în lichidare (cu circa 10 mii de persoane, faţă de 35 mii, în 1990, când a încetat atribuirea de noi pensii de ajutor social). Ele au fost finanţate din bugetul asigurărilor sociale, iar în prezent sunt trecute la bugetul public. O atenţie aparte se impune să fie acordată pensiei ocupaţionale, mai ales pentru că ea nu este recunoscută ca atare în România, dar este plătită de la bugetul public foştilor militari, lucrătorilor din instituţiile de ordine publică, servicii de informaţii, iar, de curând, şi foştilor magistraţi şi parlamentari şi care este ataşată sistemului general de asigurări sociale. Se pune firesc întrebarea de ce nu este denumită oficial această prestaţie de pensie ca fiind una ocupaţională, ca beneficiu al muncii? Răspunsul nu este decât unul singur, şi anume faptul că s-a perpetuat situaţia moştenită de la fostul regim, care a acordat recompensă substanţială pentru munca depusă în sectorul public doar unor categorii de persoane, nu şi altor salariaţi din sectorul public, cum ar fi celor care lucrează în administraţie, serviciile de îngrijirea sănătăţii, învăţământ, cercetare ştiinţifică etc. Deci pensia ocupaţională continuă să se acorde în condiţii discriminatorii şi cu foarte puţină transparenţă doar unor categorii de angajaţi ai statului, în timp ce în ţările dezvoltate pensiile ocupaţionale pentru aceste categorii de ocupaţii se practică în plus faţă de sistemul public general de pensii, şi nu în locul acestuia, ca în România. Fără îndoială că pensiile ocupaţionale plătite de la sistemul public împovărează finanţele statului în orice ţară, cu atât mai mult atunci când nivelul de dezvoltare economică este modest, iar extinderea lor crează obligaţii suplimentare. 11 POLITICI DE REFORMĂ ÎN DOMENIUL PENSIILOR 331 Atribuirea de pensii de merit, dar mai ales a celor ocupaţionale ca beneficiu al muncii de interes public, are menirea să întărească motivaţia şi loialitatea în muncă a angajaţilor. b. Finanţarea pensiilor prin sisteme de asigurări sociale (publice, de stat). Asigurările sociale (publice, de stat) constituie componenta cea mai răspândită de finanţare a pensiilor în ţările UE şi nu numai. Şi în acest caz, al sistemului public contributiv, avem de-a face cu o anumită moştenire istorică, după ce în anul 1889, în Germania, se introduc pensiile de bătrâneţe, pe bază de asigurări sociale (anterior, în 1883, s-au introdus cele de boală). Iniţiativa respectivă nu a fost lipsită de contestaţii atât înainte de a se concretiza, cât şi după. Poate surprinzător pentru unii, asigurările publice au fost susţinute mai puternic de către conservatori şi respinse de forţele liberale, dar şi de către Biserica Romano- Catolică. Susţinerea asigurărilor sociale se făcea pe considerente economice (de a se crea un mediu de afaceri mai predictibil, prin eliberarea angajatorilor de povara susţinerii materiale a angajaţilor pe timpul îmbolnăvirilor, întreruperea activităţii prin şomaj, dar şi după ieşirea lor din activitate) şi sociale (drepturi ale muncitorilor). Criticile priveau efectele de consolidare a autorităţii statului, destrămarea coeziunii familiale etc. O astfel de dispută a existat şi în România, totuşi, în anul 1902 (legea Missir) se introduc asigurările sociale de boală, iar în anul 1912 (legea Neniţescu) cele de invaliditate şi bătrâneţe pentru muncitori (pentru funcţionarii publici şi pentru lucrătorii de la Căile Ferate şi din minerit existau încă din a doua jumătate a secolului al XIX-lea). Cât priveşte organizarea sistemelor de pensii de asigurări sociale, predomină tipul în flux (în timp real, plata pensiilor se face din încasările curente – PAYG) şi rareori sunt organizate pe bază de fond. Facilităţile oferite de sistemul asigurărilor în flux, prin plata pensiilor încă de la constituirea sistemului au fost puternic exploatate şi s-a ajuns la cvasigeneralizarea lui, ca parte a statului bunăstării. Totuşi, au existat şi recomandări ca organizarea în flux a sistemului public de pensii să fie dublată de o componentă bazată pe un fond de acumulare. O astfel de menţiune se întâlneşte şi în faimosul „Raport Social” al lordului Beveridge (1942), ca o parte din încasările la sistemul de asigurări sociale să fie utilizată la constituirea unui fond de acumulare. Evident însă că punerea în practică a recomandării respective implica fie o creştere a contribuţiilor plătite la sistemul de asigurări, fie o reducere a cuantumului pensiilor, fie amândouă. Nu s-a întâmplat însă aşa, nici în Marea Britanie şi nici în cele mai multe alte ţări, iar explicaţia este simplă: a contat mai mult rezolvarea problemelor curente decât introducerea unor măsuri de prevedere pe termen lung. Numai că sistemul în flux este deosebit de convenabil în perioadele de început, când sunt mai puţine pensii de plătit, şi tocmai atunci ar fi fost mai uşor de introdus componenta de acumulare. Într-adevăr, în perioadele de la început, până la maturizarea sistemului în flux, numărul contribuabililor este mult mai mare decât al beneficiarilor, deci rezultă un coeficient de dependenţă mic (valori subunitare ale raportului nr. beneficiar/ nr. contributori). În acest fel, cu contribuţii 332 IOAN MĂRGINEAN 12 relativ mici se pot furniza pensii consistente şi ele au ajuns să fie chiar foarte generoase în majoritatea ţărilor dezvoltate, în anii boom-ului economic (1950–1970). După această perioadă de aur au început să apară dificultăţi financiare în sistem, pe măsura creşterii numărului beneficiarilor de pensii, a perioadei de acordare a acesteia (ca urmare a creşterii duratei vieţii, precum şi a cuantumului pensiilor, în condiţiile creşterii costului vieţii şi a sporirii aşteptărilor referitoare la ceea ce înseamnă standardul decent de viaţă la care ar trebui raportat cuantumul pensiilor). În acelaşi timp, numărul contribuţiilor nu a crescut proporţional cu creşterea obligaţiilor, fie chiar a scăzut (şi cazul României), având ca efect creşterea dependenţei în sistemul de asigurări sociale. Prin urmare, au început să se adopte măsuri de corecţie, cum ar fi: creşterea nivelului contribuţiei şi prelungirea vârstei standard de pensionare, subvenţii din partea bugetului public, reducerea valorilor de creştere a nivelului pensiilor şi a ritmului de adoptare a unor astfel de măsuri. Prin acestea se dovedeşte că sistemul asigurărilor sociale în flux are flexibilitate şi, în anumite limite, poate fi adaptat la condiţiile în schimbare, rămânând, totuşi viabil, cu rol semnificativ în furnizarea de venituri populaţiei vârstnice, fără a fi condamnat că ar periclita creşterea economică. Însăşi cererea de consum a pensionarilor, acoperită prin cheltuieli de pensii, se constituie într-o cale de stimulare a producţiei de bunuri, deci a dezvoltării şi creşterii economice. Ori, pensionarii au ajuns să reprezinte 20–30% din totalul consumatorilor dintr-o ţară. De reţinut şi faptul că în unele ţări din UE s-a organizat o componentă suplimentară de pensie publică (Danemarca şi Marea Britanie au sistemul principal de pensie plătit direct de bugetul public şi au fost menţionate deja; acum mai adăugăm Germania şi Olanda, care au sistemul principal de pensii organizat ca asigurări sociale). De asemenea, o serie de ţări au introdus constituirea unui fond de acumulare (rezervă) la schema asigurărilor sociale de stat (Suedia, Ungaria, Polonia, Estonia, Letonia, Lituania, Slovacia). Cât priveşte România, aici, după desfiinţarea prin naţionalizare a planurilor private de pensii de către regimul comunist şi prin unificări succesive, inclusiv prin Legea 19/2000, funcţionează sistemul de asigurări sociale în flux, cu un grad relativ înalt de acoperire a populaţiei vârstnice, dar cu niveluri scăzute ale pensiilor, chiar în raport cu salariile. Puterea de cumpărare a pensiilor a fost erodată de valorile excesive ale inflaţiei din primii 12 ani de tranziţie postcomunistă, fără a fi 3 . recuperată decât în măsură foarte mică, prin indexările şi recalculările efectuate Dincolo de dificultăţile reale ale sistemului, cum ar fi creşterea raportului de dependenţă ca urmare a creşterii numărului de beneficiari şi a diminuării drastice a numărului de contributori, comparativ cu perioada anterioară anului 1990, este evidentă adoptarea unei politici publice restrictive, de menţinere la cote mici a nivelului pensiilor, ca pârghie de control a cheltuielilor de consum. Pensia medie 3 Mulţumim domnului doctor Mihai Şeitan şi doamnei Ştefana Aghergheloaie, preşedintele, respectiv secretarul general al „Casei Naţionale de Pensii şi alte Drepturi de Asigurări Sociale”, precum şi domnului conferenţiar doctor Eugen Blaga, director în Ministerul Muncii, Solidarităţii Sociale şi Familiei, pentru sprijinul acordat pentru documentare şi discuţiile purtate în legătură cu pensiile, în toamna anului 2006. 13 POLITICI DE REFORMĂ ÎN DOMENIUL PENSIILOR 333 de asigurări sociale, în luna ianuarie 2006, era de 304 lei (sub 35% din salariul mediu net). O bună parte a dificultăţilor din sistemul public de asigurări sociale se datorează tocmai unora dintre deciziile publice adoptate în timp. Astfel, după 1989 s-au relaxat condiţiile de pensionare. Chiar dacă în România vârstele standard de pensionare erau deosebit de scăzute (de 55–57 ani pentru femei şi 60–62 ani pentru bărbaţi), în comparaţie cu cele existente în ţările UE (de regulă, 65 ani atât pentru bărbaţi cât şi pentru femei), s-au introdus pensionările timpurii, ca mijloc de a trata şomajul. Şi în prezent, deşi prin Legea 19/2000 s-au prevăzut limite de vârstă mai mari pentru pensionare (60 ani pentru femei şi 65 pentru bărbaţi), atingerea lor se realizează pe o durată de timp exagerată (de 15 ani), astfel încât la nivelul anului 2007, ele se situează încă la numai 58 ani pentru femei şi 63 ani pentru bărbaţi. O notă agravantă, am zice, este faptul că aceste vârste de pensionare de tranziţie devin imperative în sistemul bugetar, chiar dacă o persoană are capacitatea de muncă necesară şi doreşte să-şi continue activitatea. Astfel dintr-un drept de pensionare, impunerea vârstei de tranziţie devine o interdicţie pentru cel în cauză de a mai ocupa postul de muncă deţinut. Ori, pe de-o parte, se susţine că nu sunt suficiente resurse pentru a creşte valoarea pensiilor în plată, iar pe de altă parte se refuză rămânerea în activitate a celor care vor şi au capacitate de muncă. Atitudinea publică adoptată în legătură cu pensionarea se asociază cu reticenţa sau chiar refuzul (în sistem public şi privat) de angajare a populaţiei adulte mature (de peste 45 ani), deşi creşterea gradului de ocupare la vârste mai înalte (55–64 ani) se constituie într-un obiectiv al UE (Employment in Europe, European Commission, 2006). Prin imperativitatea pensionării la vârstele de tranziţie, aşa-numita discriminare pozitivă a femeilor se transformă într-o adevărată dramă, dacă şi-ar dori să îşi continue activitatea. Pe de altă parte, sunt şi salariaţi care doresc să se pensioneze foarte devreme, iar unii nu ezită să recurgă la artificii de tipul pensionărilor pe caz de boală. Iată cum prin politici publice, respectiv comportamente ale unor angajatori, dar şi ale acelor angajaţi care grăbesc ieşirea la pensie s-a ajuns la o creştere spectaculoasă a numărului de pensionari şi la un raport de dependenţă nefavorabil în România. Astfel, dacă în anul 1990 se înregistrau 2,570 milioane pensionari în sistemul de asigurări sociale de stat, în anul 2006 s-a ajuns la 4,633 milioane (o creştere de 1,8 ori), deşi nu s-a produs nicidecum o îmbătrânire a populaţiei. Durata medie a vieţii a crescut cu doar 1,58 ani ( de la 69,76 ani la 71,32 ani). Cu toate acestea, numărul contribuabililor la sistemul de asigurări sociale a scăzut vertiginos: de la circa 8 milioane salariaţi asiguraţi, în anul 1990, s-a ajuns la 4,5 milioane asiguraţi, în anul 2004, în condiţiile în care populaţia în vârstă de 15–55 ani a crescut cu 100 mii persoane (de la 12,7 milioane la 12,8 milioane). După cum se observă, resursa de muncă ar fi încă deosebit de importantă în România, fiind deci şi un potenţial de creştere a numărului de contributori la asigurările sociale. În acelaşi timp însă, o parte din populaţie lucrează la negru, iar alţii (1–2 milioane) lucrează în străinătate. Totuşi, se constată că sporirea numărului de pensionari s-a înregistrat la categoriile: pensie de invaliditate şi limită de vârstă cu vechime incompletă, deci a 334 IOAN MĂRGINEAN 14 celor a căror pensie este mai mică. Numărul pensionarilor cu vechime completă a crescut cu doar 151 mii (de la 1 859, în 1990 la 2 090). De reţinut că numărul pensionarilor de asigurări sociale de stat s-a stabilizat după anul 2002 şi nu va mai creşte semnificativ nici în viitor, pentru că a scăzut numărul contributorilor. La rândul său şi numărul salariaţilor cunoaşte o stabilitate relativ înaltă după anul 2000, iar lipsa de forţă de muncă din unele sectoare şi existenţa încă a unei rezerve de populaţie neocupată vor menţine acest nivel; eventual se pot înregistra şi creşteri pe seama reducerii emigrărilor şi/sau a imigrărilor, în funcţie de politicile adoptate. Într-adevăr, aportul demografic la creşterea numărului de pensionari este cu totul nesemnificativ. În intervalul 1990–2004, numărul populaţiei în vârstă de peste 55 ani (55 reprezenta acea limită-standard, cea mai mică de pensionare, în cazul femeilor) a crescut cu 300 mii persoane (de la 5 milioane la 5,3 milioane), deci cu 6%. Teoretic, efectul îmbătrânirii populaţiei asupra sistemului de asigurări sociale de pensii s-ar putea face resimţit puternic după anul 2030, când generaţiile mai numeroase, născute în perioada 1967–1990, vor începe să iasă din activitate. Pe lângă menţinerea nivelului mic al pensiilor, pentru a se răspunde la presiunea cheltuielilor cu pensiile, s-a apelat la creşterea contribuţiilor (de la o cotă de 14% din salariu, înainte de 1990, suportată integral de către întreprinderi, s-a ajuns la o cotă standard de 35% distribuită între angajator şi angajat), ceea ce a dus la creşterea costului forţei de muncă. După anul 2005 s-au redus nivelurile contribuţiilor cu circa 5 puncte procentuale. În acelaşi timp sunt prevăzute facilităţi care fac posibilă pensionarea pentru limită de vârstă şi stagiu complet de cotizare la vârsta de 45 ani(!!). În anul 2006 erau aproape 200 mii de pensionari sub vârsta de 50 ani (10% din totalul categoriei). Totodată, nu este foarte relevantă comparaţia directă de 1 la 1 între numărul pensionarilor şi cel al contributorilor, atunci când ne referim la povara cheltuielilor. Dacă nivelul pensiei medii pentru limită de vârstă şi vechime completă era de 418 lei, în iunie 2006, pentru stagiu incomplet (922 mii pensionari) valoarea scade la 205 lei, pentru pensia de invaliditate (860 mii beneficiari) valoarea respectivă era de 241 lei, iar la pensia de urmaş (613 mii ), cuantumul pensiei medii era de 149 lei. De notat că, la numărul pensionarilor şi la calculul pensiei medii intră şi cuantumurile mai înalte, ale celor proveniţi din instituţiile de forţă şi ordine publică, dar resursele de acoperire a acestora nu provin din bugetul asigurărilor sociale. Dacă am lua în considerare valoarea ajustată a necesarului de pensionari echivalent pentru limită de vârstă şi stagiu complet de cotizare, am obţine circa 3,5 milioane pensionari, deci un raport de dependenţă subunitar (de 0,8). Acest raport are şanse să se menţină pe termen mediu şi lung, chiar nemaifiind de aşteptat modificări mari, cu excepţia faptului că, datorită condiţiilor improprii de muncă şi salarizare oferite de angajatori în România, nu va scădea exodul actual pentru muncă în străinătate. Un ultim aspect în legătură cu evoluţia asigurărilor sociale de stat din România se referă la tratamentul aplicat fostei pensii suplimentare pe bază de fond de acumulare, introdusă în anii ’70, cu contribuţii ale salariaţilor de 2–4% din valoarea brută a salariilor. Este vorba, şi de această dată, de acţiunea de diminuare a importanţei sistemului public de pensii. Pe de-o parte, după 1990, odată cu 15 POLITICI DE REFORMĂ ÎN DOMENIUL PENSIILOR 335 introducerea plăţii directe a contribuţiilor de asigurări sociale (de către angajatori şi asiguraţi) s-a desfiinţat pensia suplimentară, ea rămânând să fie plătită pentru obligaţiile anterioare create. Pe de altă parte, valoarea fondului pensiei suplimentare a fost erodată prin plasament la Trezoreria Statului (cu dobânda puternic real negativă). Totodată, în 1990 s-au acordat împrumuturi din acest fond pentru alte scheme de pensii, inclusiv pentru pensia suplimentară a beneficiarilor din instituţiile de forţă. Situaţia reală rămâne însă necunoscută, din lipsă de informaţii. În fine, prin Legea 19/2000, Fondul pensiei suplimentare este topit în bugetul asigurărilor sociale de stat, unde au trecut şi obligaţiile de plată rămase. Iată că, în timp ce în alte ţări UE, inclusiv cele foste socialiste, s-a introdus o pensie suplimentară în sistemul public, în România ea se desfiinţează. În concluzie, apreciem că, într-adevăr, în perioada de tranziţie a trebuit să se facă faţă unor dificultăţi majore de restructurare a unei economii puternic centralizate şi cu o structură deloc echilibrată, prin predominarea industriei grele şi slaba dezvoltare a celei producătoare de bunuri de consum. Totuşi, pârghia majoră de politici publice adoptată a fost una de tip restrictiv, de menţinere a veniturilor şi consumului la cote mici. Prin acordurile încheiate de România, această politică a fost mai mult sau mai puţin impusă de forurile internaţionale financiare, cum sunt, FMI şi Banca Mondială. La rândul său şi modelul restrictiv promovat de Banca Mondială în domeniul pensiilor a găsit mediu prielnic în România şi a influenţat considerabil tratamentul aplicat acestora, începând cu menţinerea unui nivel extrem de scăzut al cheltuielilor publice cu pensiile (circa 6% din PIB, faţă de media UE de peste 10%, în anul 2004, cu variaţii de la 5% în Irlanda, la 14,2% în Italia, respectiv valori apropiate de acest maxim în ţări precum Polonia – 13,9%, Austria – 13,4%). De asemenea şi nivelul pensiilor pentru majoritatea beneficiarilor a fost şi este menţinut la cote extrem de mici. Reducerile recente ale nivelului contribuţiilor la asigurări ar fi de salutat, dacă ele nu s-ar face în timp ce nivelul pensiilor este atât de mic. Vor urma alte reduceri ale contribuţiilor la pensiile de asigurări sociale, prin transferul cotei către asigurările administrate privat. Se face astfel încă un pas de diminuare a importanţei sistemului public de pensii, în contradicţie cu modelul social european, afectându-se standardul de viaţă a milioane de pensionari. Prin reducerile cotelor de contribuţie la asigurări care au atins valori printre cele mai înalte pe plan european, pare mai degrabă să se urmărească evitarea constituirii de venituri mai consistente la sistemul de pensii, pentru a nu fi apoi transpuse în creşteri ale pensiilor peste o anumită limită fixată, de 30%, în anul 2007, numai că o astfel de creştere aplicată la valorile mici ale pensiilor, este total insuficientă, în raport cu nevoile pensionarilor. Totodată, trebuie subliniat faptul că nivelul pensiilor se menţine disproporţionat de mic faţă de cel al salariilor, deşi şi acestea sunt încă departe de ceea ce ar fi necesar, nu doar pentru un trai decent, ci şi pentru a se constitui un mijloc de atragere a forţei de muncă. Toate acestea, în condiţiile unor cheltuieli publice pentru pensii relativ reduse, a unei datorii publice inferioare gradului de îndatorare acceptabil (care este de 60% din PIB, dar unele ţări UE au depăşit nivelul PIB-ului cu datoria publică – Italia are 106%). Deficitul bugetar este sub 3%, intervenţia publică este chiar 336 IOAN MĂRGINEAN 16 recomandată României pentru a spori gradul de coeziune socială, inclusiv prin creşterea nivelului pensiilor, fără periclitarea echilibrului macroeconomic (Social Protection in the 13 Candidate Countries, European Commission, 2003). PROPUNERI DE CONTINUARE A REFORMEI ÎN DOMENIUL PENSIILOR DIN ROMÂNIA Pentru continuarea reformei în sistemul public de pensii trebuie avut în vedere, în primul rând, modelul social european şi „metoda coordonării deschise” între ţările membre, pentru întărirea coeziunii, solidarităţii şi incluziunii sociale (Agenda Lisabona, 2001). Ori, din această perspectivă România are de recuperat o rămânere în urmă semnificativă, fie că este vorba de parametrii pensiilor publice, fie de constituirea multisistemelor (multiplanuri, multipilon). Într-adevăr, în România cheltuielile cu pensiile sunt relativ reduse, chiar în condiţiile existenţei unei nevoi acute neacoperite în sistemul public de pensii. De asemenea, cu întârziere se introduc în acest an sistemele de asigurare facultativă, care ar putea avea şi o componentă de pensie ocupaţională, mai exact dacă patronatul şi statul plătesc contribuţii la aceste asigurări, în contul salariaţilor lor. Un element nou al analizei este acela că, începând cu anul 2000, se încheie perioada de reducere anuală a valorii PIB-ului şi are loc creşterea acesteia, în ritmul anual de până la 8%, ceea ce creează şi posibilităţi suplimentare de intervenţie pentru o majorare consistentă a pensiilor. Diferenţiat pe sisteme de pensii propunem: I. Sistemul public de pensii – Întreprinderea de acţiuni administrative de informarea publică pentru eliminarea muncii la negru şi declararea de către angajatorii privaţi a adevăratelor salarii plătite angajaţilor şi pentru care să se achite contribuţiile sociale, concomitent cu atragerea de noi asiguraţi în sistemul public de pensii, inclusiv din rândul celor care lucrează pe cont propriu, cunoscându-se faptul că, în prezent, participarea la sistem este de numai 50% din populaţia ocupată şi de 40% din populaţia în vârstă de muncă. Însuşi gradul de ocupare a populaţiei în vârstă de muncă este numai 58%, ori obiectivul UE pentru anul 2010 este 70% grad de ocupare. – Subvenţie necondiţionată de la bugetul de stat, pentru susţinerea generală a sistemului public de pensii, de 1% până la 3% din PIB, subvenţie care ar urma să acopere reducerile de resurse ca urmare a reducerii contribuţiilor la sistemul public, prin transfer la pensiile publice administrate privat (Legea nr. 23/2007), ca şi pentru a putea spori nivelul actual al pensiilor. Astfel, în multe ţări UE sunt prevăzute asemenea subvenţii necondiţionate de la bugetul public la sistemul de pensii, de până la 3% din PIB, tocmai pentru a nu lăsa întreaga povară a plăţilor doar pe veniturile din salarii. În acest fel, se poate realiza trecerea la un nivel de acoperire a pensiei (raportul pensie medie/ salariu mediu) de la 35% în prezent la 17 POLITICI DE REFORMĂ ÎN DOMENIUL PENSIILOR 337 cel puţin 40% în acest an şi la 50%, în viitorii 4–5 ani, fără a se considera acest nivel ca unul final. – Descurajarea pensionării anticipate, prin cuantumuri mici ale pensiilor, astfel încât cei care pot lucra să nu apeleze la această facilitate de pensionare timpurie. – Demararea procesului de egalizare a vârstei standard de pensionare a femeilor cu cea a bărbaţilor, care să se realizeze în viitorii 10 ani. Discriminarea pozitivă a femeilor ar putea consta în acordarea unor facilităţi speciale de pensionare anticipată. – Considerarea vârstelor de tranziţie pentru pensionare ca pe un drept, dacă persoana vrea să facă uz de el, astfel, să fie luată în considerare deja vârsta standard maximă, prevăzută în legea 19/2000. Introducerea unor recompense mai importante pentru rămânerea în activitate, dincolo de vârsta de tranziţie şi a celei standard; – Creşterea limitelor de vechime cerute pentru pensionare cu drepturi depline la cel puţin 35 ani, până în 2010, atât la bărbaţi, cât şi la femei, cu atât mai mult cu cât s-a introdus şi recunoaşterea ca vechime a unor ani necontributori (perioada studiilor universitare la zi). Prin intermediul acestui indicator nu s-ar mai ajunge la cuantumuri diferenţiate ale pensiilor pentru femei şi bărbaţi la aceleaşi limite de vârstă, condiţii de muncă, ani de contribuţie şi nivel al contribuţiilor. Diferenţa anilor de contribuţie ar putea rămâne doar la pensionarea anticipată (ca facilitate), dar cu diminuarea cuantumului pensiilor. – Un tratament aparte se impune pentru beneficiarii de pensii din sistemul foştilor membri ai Cooperativelor Agricole de Producţie. Nivelul mediu actual al pensiei de 113 lei/lună este unul derizoriu pentru cei care în trecut au susţinut sectorul agricol, iar acum sunt la o vârstă înaintată. Din cei aproximativ 1 milion de pensionari agricoli, peste 85% sunt femei, ceea ce reflectă feminizarea şi îmbătrânirea forţei de muncă din agricultura anilor ’80 şi ’90. – Este necesară abordarea distinctă a situaţiei persoanelor vârstnice fără venituri (şi fără susţinători legali cu disponibilităţi materiale), prin intermediul pensiei sociale (de ajutor social) prin raportarea la nivelul venitului minim garantat. Astfel, aceste persoane nu vor mai fi nevoite să-şi reînnoiască cererea la fiecare trei luni pentru a primi ajutorul social. – Introducerea contribuţiilor de asigurări sociale ale salariaţilor din sistemul institutelor de forţă şi ordine publică şi crearea sistemului public unic. – Pensiile militare de stat, ale magistraţilor şi, mai nou, ale parlamentarilor să fie denumite aşa cum le arată şi conţinutul, respectiv pensii ocupaţionale, şi să se extindă această prestaţie la toţi salariaţii din domeniul public, funcţionari, cadre didactice, personal sanitar etc., plătite direct de la bugetul public. II. Pensiile publice administrate privat Supunerea legii modificate privind pensia publică administrată privat unui audit independent, pentru a obţine un grad mai mare de certitudine şi încredere în sistemul respectiv. Acest fapt este cu atât mai necesar cu cât, în 2007, modificările şi completările legii elaborate în 2004 au necesitat nu mai puţin de 33 pagini de text, 338 IOAN MĂRGINEAN 18 faţă de 39 de pagini cât avea iniţial legea, iar în 2004 se susţinea că legea este bună (!); atunci, de ce a necesitat atâtea modificări şi, mai ales, cum să fim încredinţaţi că ea are acum o formă adecvată? Decizia raţională a introducerii celei de a doua componente a sistemului public de pensii, cea administrată privat, este ca ea să fie una opţională. Ar putea opta pentru acest sistem persoanele care au sub 45 ani şi cu o contribuţie de până la nivelul cotei personale la componenta 1, adică până la 9,5% din salariu. III. Pensiile facultative Acestea se organizează fie ca pensii personale, cu contribuţii numai ale asiguratului, fie ca pensii ocupaţionale, atunci când contribuie şi angajatorul sau contribuie numai angajatorul. Ar fi de dorit să se prevadă obligativitatea ca toate instituţiile publice să contribuie pentru salariaţii lor, la sistemul pensiilor facultative, dacă nu organizează un alt sistem de pensii ocupaţionale. BIBLIOGRAFIE 1. Atkinson, A. B., Rein, M., Age, Work and Social Security, Macmillan, Houndmills, 1993. 2. Barr, Nicholas, The Economics of Welfare State, Windenfeld and Nicholson, London, 1993. 3. Frunzaru, Valeriu, Sistemul de pensii românesc. O evaluare din perspectivă europeană, Editura Economică, Bucureşti, 2007. 4. Marinescu, Ilie, Politica socială interbelică în România, Editura Tehnică, 1995. 5. Mărginean, Ioan, Asigurările sociale, în volumul „Politici sociale în România în context european”, (coord. E. Zamfir, C. Zamfir), Editura Alternative, Bucureşti, 1996. 6. Mărginean, Ioan, Tendinţe în evoluţia asigurărilor sociale în România, în volumul „Politici sociale în România” (coord. C. Zamfir), Editura Expert, Bucureşti, 1998. 7. Mărginean, Ioan (coord.), Analiza comparativă a finanţării politicilor sociale din România, alte ţări în tranziţie şi ţările UE, „Calitatea Vieţii”, nr. 1–4/2001. 8. Preda, Marian, Politica socială a României între sărăcie şi globalizare, Editura Polirom, Iaşi, 2002. 9. *** Adequate and Sustainable Pensions. Synthesis report 2006, European Commission, 2006. 10. *** Averting the Old Age Crisis Policies to Protect the Old and Promote Growth, A World Bank Policy Report, 1994. 11. *** Echilibrul dintre protecţie şi oportunităţi, Banca Mondială, traducere, Editura Expert, Bucureşti, 2000. 12. *** Employment in Europe, European Commission, 2006. 13. *** Pension Reform and the Development of Pension System, World Bank, 2006. 14. *** Social Protection in the 13 Candidate Countries. A Comparative Analysis, European Commission, 2003. his essay is trying to briefly analyze the pension systems and their ways of organization, with the consequences for the achievement of their objective, namely providing reveniews for the population, T after their withdrawall from the active life. We are also formulating proposals for further reforms concerning pensions, in Romania. 